Einstürzende Neubauten

Einstürzende Neubauten (”Sortuvat uudisrakennukset”) on vuonna 1980 Länsi-Berliinissä perustettu industrial-yhtye. Yhtyeen musiikin äänimaailma koostuu tavanomaisten instrumenttien lisäksi erinäisistä itsetehdyistä soittimista ja muun muassa rakennustyökalujen äänistä. Yhtyeen alkupään tuotanto sivuaakin myös noise-musiikkia.
Yhtye oli varhaisia pioneereja myös nykyään yleiselle joukkorahoitukselle: suuri osa yhtyeen 2000-luvun toiminnasta — esiintymiset, levyjen uusintajulkaisut ja albumit kuten "Alles Wieder Offen" (2007) — on toteutettu uskollisen fanikunnan rahoituksella pikemminkin kuin varsinaisten levy-yhtiöiden kautta.
Yhtye on esiintynyt Suomessa kolme kertaa: vuonna 1984 Lepakossa, 24.4.2008 Tavastialla Helsingissä ja 2010 Tampereen Pakkahuoneella.
Yhtyeen ura.
Yhtyeen perustaminen.
Einstürzende Neubauten perustettiin Berliinissä vokalisti/kitaristi Blixa Bargeldin ja perkussionisti N.U. Unruhin toimesta performanssitaidekollektiivina. Yhtyeen varhaiseen kokoonpanoon kuuluivat myös Beate Bartel ja Gudrun Gut sekä ääniteknikko Alexander Hacke.
Einstürzende Neubauten oli mukana luomassa industrial-genren perustaa, kun yhtye alkoi käyttää esiintymisissään sähkötyökaluja, metallijätettä ja löydettyjä esineitä yhdistettynä muutamiin perinteisiin instrumentteihin, kuten Bargeldin sähkökitaraan.
1980-luku:.
Einstürzende Neubautenin varhaisimmat äänitteet olivat enimmäkseen vapaamuotoisia melukollaaseja, jotka julkaistiin erilaisilla kaseteilla ja singleillä, mukaan lukien heidän ensimmäinen singlensä ”Fuer den Untergang” ja vuoden 1981 albumi "Kollaps". Osa näistä varhaisista äänitteistä on koottu myöhemmin kokoelmalle "Strategies Against Architecture '80–'83." Kun Bartel ja Gut lähtivät vuonna 1981, yhtyeeseen liittyivät F.M. Einheit (joka toimi Neubautenin pääasiallisena koneoperaattorina) sekä basisti Mark Chung, molemmat entisiä Abwärtsin jäseniä. 
Englannin-kiertue australialaisen The Birthday Partyn lämmittelijänä johti Bargeldin ja Birthday Partyn laulajan Nick Caven pitkäaikaiseen ystävyyteen mutta myös sopimukseen Some Bizarre Records -levy-yhtiön kanssa. Se julkaisi Einstürzende Neubautenin albumin "Zeichnungen des Patienten O.T." Cave ihastui Bargeldin omintakeiseen kitaransoittoon ja kutsui hänet soittamaan The Birthday Partyn vuoden 1983 "Mutiny"-EP:lle. "Mutiny"-EP jäi The Birthday Partyn viimeiseksi julkaisuksi ennen yhtyeen hajoamista, mutta se aloitti Bargeldin ja Caven pitkän yhteistyön.
Kun Nick Cave jätti The Birthday Partyn ja perusti uuden yhtyeen Nick Cave and the Bad Seeds, Blixa Bargeldistä tuli yhtyeen kitaristi, ja hän kiersi ja levytti Caven kanssa suurimman osan vuosikymmenestä. Hän pysyi kuitenkin myös Neubautenin jäsenenä, ja Einstürzende Neubauten julkaisi vuonna 1985 "Halber Mensch" -albumin. Siihen sisältyi ”Yü-Gung” -single, josta tuli industrial-klubien klassikko, erityisesti Adrian Sherwoodin remixin ansiosta. Kaksi yhtyeen arvostetuimmista albumeista, "Fünf Auf der Nach Oben Offenen Richterskala" (1987) ja "Haus der Lüge" (1989), ilmestyi vuosikymmenen loppupuolella.
1990-luku:.
Vuoden 1991 "Strategies Against Architecture II" kokosi yhteen kappaleita vuodesta 1984 eteenpäin ja aloitti yhtyeen sopimuksen Mute Recordsin (ja Yhdysvalloissa Elektra Recordsin) kanssa. Suhteellisen hillitty "Tabula Rasa" ilmestyi vuonna 1993, ja sekä Chung että Einheit jättivät yhtyeen vähitellen seuraavien kahden vuoden aikana. 
Vuonna 1996 julkaistiin studioalbumi "Ende Neu", joka julkaistiin myöhemmin Yhdysvalloissa Nine Inch Nailsin laulajan Trent Reznorin omistamalla Nothing-levymerkillä. Jochen Arbeit ja Rudi Moser, molemmat entisiä Die Haut -yhtyeen jäseniä, liittyivät Neubauteniin vuonna 1997; lisäksi Ash Wednesday ryhtyi yhtyeen kiertuekosketinsoittajaksi. "Ende Neu Remixes" ilmestyi samana vuonna.
2000-luku.
Vuonna 2000 Einstürzende Neubauten lähti 20-vuotisjuhlakiertueelle ennen kuin julkaisi "Silence Is Sexy" -albumin Mute Recordsilla toukokuussa. "Strategies Against Architecture III", uusi retrospektiivi, joka kattoi yhtyeen toisen vuosikymmenen, ilmestyi vuonna 2001. Vuonna 2002 yhtye ilmoitti, ettei enää halunnut työskennellä perinteisen levy-yhtiön kanssa ja että seuraava äänite tehtäisiin yhtyeen fanien ja yksityisten sponsorien avulla. Nämä tukijat maksaisivat osallistumismaksun, saisivat yksinoikeusmateriaalia ja auttaisivat rahoittamaan seuraavan virallisen albumin. Yhtye tarjosi verkkosivuillaan digitaalisia julkaisuja faneilleen. 
Blixa Bargeldin jätettyä Nick Cave &amp; the Bad Seedsin vuonna 2003 Einstürzende Neubauten julkaisi vuonna 2004 albumin "Perpetuum Mobile" rahoittaakseen maailmankiertueen. Seuraavien vuosien aikana tukijoille julkaistut levytykset auttoivat rahoittamaan virallisen albumin "Alles Wieder Offen", joka julkaistiin yhtyeen omalla Potomak-levymerkillä vuonna 2007. Levymerkki julkaisi uudelleen suuren osan yhtyeen aiemmasta tuotannosta sekä erilaisia sooloprojekteja ja muita äänitteitä, kuten vuoden 2008 "The Jewels".
Vuosien varrella Neubautenin musiikki on kehittynyt runsaasti. Yhtyeen laulaja Blixa Bargeld laajensi vokaalista ilmaisuansa karheasta huutamisesta melodisempaan lauluun ja runollisiin lausuntoihin. Yhtyeen musiikista tuli pehmeämpää ja elektronisempaa mutta ei lainkaan vähemmän haastavaa tai visionääristä. Yhtye teki kokeellista musiikkia esimerkiksi käyttäen peliä nimeltä DAVE. Pelissä jäsenet nostivat kortteja, joihin oli kirjoitettu tarkoituksella arvoituksellisia ohjeita, ja ideoivat niiden pohjalta musiikkia — paljastamatta toisilleen, mitä heidän korteissaan luki. Näitä ohjeita käytettiin kappaleiden rakentamiseen ja saattamiseen valmiiksi yhden tai kahden päivän sisällä.
Myöhemmät vuodet.
Vuonna 2010 Mute julkaisi kokoelman "Strategies Against Architecture, Vol. 4" ja yhtye juhlisti 30-vuotista uraansa Euroopan-kiertueella. Einstürzende Neubautenin vuoden 2014 teos "Lament" perustui musiikkiin, joka oli sävelletty ensimmäisen maailmansodan muistotilaisuuden näyttelyyn Diksmuidessa Belgiassa. Uraa läpileikkaava "Greatest Hits" ilmestyi vuonna 2016 ja "Grundstück", alun perin vuonna 2005 ainoastaan tukijoille julkaistu teos, sai laajemman uusintajulkaisun vuonna 2018.
Yhtye meni pitkälle tauolle, jonka aikana Bargeld julkaisi soololevyjä ja myös pitkäaikainen jäsen Alexander Hacke ja hänen puolisonsa Danielle de Picciotto julkaisivat useita albumeita nimellä Hackedepicciotto. Neubauten palasi vuonna 2020 varsinaisella albumilla "Alles in Allem", joka ilmestyi yhtyeen 40-vuotisjuhlan yhteydessä. Aiemmista yleisörahoitteisista julkaisuista tuttuun tapaan albumi sisälsi ideoita ja lauseita, joita tilaajat olivat lähettäneet — esimerkiksi dadaistisessa avauskappaleessa ”Ten Grand Goldie”. "Y"htyeen vuoden 2024 albumia "Rampen" yhtye kuvaili itse ”popmusiikiksi”. Albumi oli saanut alkunsa yhtyeen edellisen kiertueen improvisaatiosessioista.